Verhoturje

Verhoturje () ir sena pilsēta Turas upes kreisajā krastā Sverdlovskas apgabalā Urālos. Tā atrodas 306 km uz ziemeļiem no Jekaterinburgas. 2017. gadā Verhoturjē dzīvoja 8,7 tūkstoši iedzīvotāju. 

 Vēsture 
Dibināta 1598. gadā pēc Sibīrijas hanistes iekarošanas kādreizējās mansu apmetnes Neromkaras vietā.  1600. gadā šajā robežpilsētā izveidoja muitu Sibīrijas preču pieņemšanai, tādēļ Verhoturji dēvēja par "Sibīrijas vārtiem". 1629. gadā Verhoturjes pilsētu iekļāva Sibīrijas Toboļskas daļā, kurā atradās arī Pelimas, Turinskas, Surgutas, Berjozovas un Mangazejas forti. 
Lielā Ziemeļu kara laikā 1708. gadā Verhoturji iekļāva Sibīrijas provincē. 1710. gadā Verhoturjē nometināja 84 sagūstītos zviedru karavīrus (tostarp 5 luterāņu mācītājus), līdz 1712. gadam ar ieslodzīto spēkiem pabeidza celt Verhoturjes kremli. 

1763. gadā Verhoturjes traktu pāri Urāliem slēdza un likvidēja Sibīrijas muitas staciju. 1783. gadā pilsētu iekļāva Permas vietniecības teritorijā. 1798. gadā Krievijas Impērija anektēja agrākās Kazahu hanistes ziemeļrietumu daļu un galvenie satiksmes ceļi no Krievijas uz Sibīriju novirzījās tālu uz dienvidiem, un Verhoturje zaudēja savu tirdzniecības centra nozīmi.

1926. gadā tā zaudēja pilsētas statusu, bet atkal to atguva 1947. gadā.

 Atsauces 

 Ārējās saites